Material: papyrus
Γάϊος Οὐαλέριος Εὐσέβι[ο]ς 
ῥιπαρίοις κατὰ πόλιν ἀπὸ Θηβαΐδος ἕως Ἀντιοχίας. 
τοὺς νεολέκτους τοὺς ἀποστελλομένους ἐκ τῆς Αἰγ[υ]πτιακῆς 
διοικήσεως παρὰ τῶν τὴν εἴσπραξιν π[ο]ιο[υμ]έ[ν]ων 
ὑποδεξάμενοι κατὰ διαδοχὴν εἰς τὴν Ἀντιοχέων ἰδίῳ κινδύνῳ 
παραπέμψατε ἐκεῖνο γινώσκοντες ὡς εἴ τις διαφύγοι 
τούτων, οὐκ ἀτιμώρητος ἀπελεύσεται ἐκεῖνος, οὗ παρὰ 
τὴν ἀμέλειαν φαίνεται ἀποδράς. ἀναγκ[α]σθή[σ]εται δὲ 
αὐτόν τε ἐκεῖνον ἢ ἀντʼ ἐκείνου ἕτερον παραστῆσαι 
μετὰ τοῦ καὶ δίκην τὴν ὑπὲρ τῆς ἀμελίας ὑποσχεῖν.